**Наставно-научном већу**

**Филозофски факултет**

**Београд**

**ИЗВЕШТАЈ О ЗАВРШЕНОЈ ДОКТОРСКОЈ ДИСЕРТАЦИЈИ**

**ДИМИТРИЈЕ МАТИЋ, дипломирани историчар М.А.**

**Упоредна анализа сећања на Шпански грађански рат у Шпанији и Други светски рат у Србији на прелазу из ХХ у XXI век**

1. **Oсновни подаци о кандидату и дисертацији**

Димитрије Матић рођен је 12. септембра 1995. године. Основну школу и гимназију завршио је у Младеновцу. На Филозофском факултету у Београду завршио је 2018. године основне студије на Одељењу за историју (просек 9,87), а Мастер студије завршио је на истом одељењу 2019. године. Тема мастер рада била је *Дипломатски односи Шпаније и Југославије (1975-1980)*. Докторске студије уписао је школске 2019/20. године на Катедри за општу савремену историју, код менторке проф. др Дубравке Стојановић.

У звање истраживач приправник изабран је у новембру 2019. на Институту за новију историју Србије, а у јулу 2022. на истом институту је добио звање истраживач сарадник. У поменутом институту био је прво ангажован као стипендиста-докторанд Министарства науке, технолошког развоја и иновација Републике Србије, од јуна 2020. до децембра 2023. године. У Институту за новију историју запослен је на позицији истраживач сарадник од 15. јануара 2024. године.

Током академског усавршавања боравио је на Пантеон универзитету друштвених и политичких наука у Атини (Panteion University of Social and Political Sciences) током зимског семестра 2021/22. године, у оквиру програма Еразмус. Учествовао је на бројним домаћим и међународним научним конференцијама у Србији и иностранству (Софија, Скопље, Загреб, Марибор, Брисел, Гент, Солун, Атина, Сарајево, Варшава).

Димитрије Матић је добитник више стипендија и награда, међу којима се издвајају стипендија Министарства просвете, науке и технолошког развоја за изузетне студенте, стипендија Фонда за младе таленте „Доситеја“, као и стипендија Фондације Конрад Аденауер. Од страних језика служи се енглеским (Ц2), шпанским (Б2), француским (А2) и грчким (А1) језиком.

Мастер рад Димитрија Матића објављен је као књига: *Дипломатски односи између Шпаније и Југославије 1975-1980* (Младеновац 2021). Поред књиге Матић је објавио осам научних чланака у домаћим и страним часописима и зборницима. Бавио се, на почетку, односима између СФРЈ и Комунистичке партије Шпаније ("Uloga Komunističke partije Španije u uspostavljanju diplomatskih odnosa Beograda i Madrida nakon Frankove smrti". *Tokovi istorije* 2 (2021): 119–145) и посетом Долорес Ибарури Југославији ("Dolores Ibaruri u Jugoslaviji 1976. godine". *Ksio: Humanistički časopis za mlade istraživače*, br. 2 (2019): 84–100). Затим се окренуо теми културе сећања, почевши од промене имена улица у Београду ("Changing Street Names in Belgrade as a Reflection of the Political and Ideological Development of Serbia in the 21st Century". *Godišnjak za društvenu istoriju* 2 (2023): 69–82) и уклањања других симбола претходног режима ("Uklanjanje zvezde petokrake sa zdanja Skupštine grada Beograda 1997. godine". у: *Nasleđe Andreja Mitrovića. Zbornik radova sa konferencije održane povodom deset godina od smrti profesora Mitrovića*, ur. Nemanja Radonjić, 227–244. Beograd: Filozofski fakultet Univerziteta u Beogradu, 2024).

Два рада посветио је теми Холокауста ("Narativi o Holokaustu i komemoracije u Srbiji i Španiji, s posebnim osvrtom na 2005. godinu". *Tokovi istorije* 1 (2024): 273–299) и ("Old Fairground Monument in Belgrade". In: *Monuments for World War II: Memory and Oblivion in the Balkans and Central-East Europe*, edited by Areti Adamopoulou and Anna Maria Droumpouki, 78–92. Ioannina: University of Ioannina/Hellenic Foundation for Research and Innovation, 2024). Матић је објавио и један рад најуже везан за тему доктората ("Politike sećanja u Srbiji i Španiji kroz prizmu delovanja Udruženja španskih boraca (1986–2006)". U: *Jugoslovenski dobrovoljci u odbrani španske republike*, ur. Olga Manojlović Pintar, 257–278. Beograd: Institut za noviju istoriju Srbije, 2024); као и један који повезује културу сећања на Други светски рат са ратовима деведесетих ("Stari rat na početku novog – slika Drugog svetskog rata 1991. godine u Srbiji". U: *Ogledi o ratovima devedesetih: zbornik radova mladih istraživača*, ur. Marijana Toma i Ivan Jovanović, 11–29. Beograd: Građanske inicijative, 2024)

Докторска теза има 284 страница, и прошла је проверу оригиналности (коришћењем програма iThenticate).

2. **Предмет и циљ дисертације**

Докторска дисертација Димитрија Матића доноси иновативан приступ култури сећања. Имамо значајан број радова и монографија које се баве сећањем на Други светски рат у Србији и Југославији, али до сада нисмо имали истраживања која су била компаративна и то са искуством Шпаније. У српској историографији мало је радова заснованих на истраживању шпанских извора и литературе, што овој дисертацији даје посебно место. Мало је и радова који су рађени компаративном методом, која захтева посебна методолошка знања, али и једнако познавање два поређена примера. Такав приступ посебно је захтеван јер искључује дескрипцију и захтева од историчара добро познавање теорије и њену чврсту примену да би компарација имала фокус на теоријски засноване претпоставке. Оно што ову тему додатно чини посебном јесте чињеница да је у њеном средишту грађански рат у обе земље, дакле не и други аспекти тих историјских периода, већ управо подела друштва која наставља да траје и деценијама после окончања конфликта.

Циљ ове дисертације је био да се утврди како се друштва носе са последицама подела насталих у грађанским ратовима. То је посебно занимљиво за шпанско и српско друштво у којима су више деценија на власти били победници из тих конфликата, који су створили чврсту културу сећања и оснивачке митове. Промене тих образаца почеле су да се дешавају у обе земље крајем 20. века и у првим деценијама 21. века, с тим што је српски случај био додатно оптерећен ратовима 1990-их, који су се идеолошки ослањали на идеје и учеснике у Другом светском рату, чинећи на неки начин наставак тог грађанског рата. Циљ рада је био да изучи како су се две земље после увођења вишепартијског, демократског система поставиле према контроверзним догађајима и претходној култури сећања, како су је мењале и стварале нову. Посебно важно питање за ову компаративну студију је било да се утврде разлике и сличности између тих приступа и да се дође до закључака који су приступи помогли друштвима да превазиђу историјске конфликте, а који су их, напротив, продубили.

**3. Основне хипотезе од којих се полазило у истраживању**

Димитрије Матић је у пријави теме докторске дисертације пошао од читавог низа хипотеза, научних претпоставки и истраживачких питања. Основна хипотеза била је да су промене на месту владајуће странке у Шпанији и Србији после увођена вишепартијских система довеле до заокрета у тумачењу прошлости. Показало се да је ова хипотеза била тачна, јер су и у Шпанији и у Србији промене власти деведесетих и двехиљадитих година довеле до значајних померања у сећању на трауматичну прошлост, одлазећи понекад и у потпуну рехабилитацију губитничке стране, као што је то био случај у Србији. Важна хипотеза је била да на тумачења прошлости утичу и глобални трендови и промене, посебно после краја Хладног рата, што се такође показало као тачно, нарочито после усвајања Резолуције Европског парламента о европској савести и тоталитаризму, која је охрабрила дисквалификације комунистичких снага у тим сукобима. Једна од важних хипотеза је била и да је однос према жртвама био идеолошки одређен, што је такође потврђено овим истраживањем и закључцима. Претпоставка је била и да невладине организације могу значајно да утичу на културу сећања, што је више примера имало у шпанском него у српском случају.

**4. Kратак опис садржаја дисертације**

После **Предговора** у коме су представљени тема, методологија, теорија, извори и литература, Димитрије Матић је написао веома опсежан **Увод**. У томе делу рада прво су описане сукобљене стране у грађанским ратовима у Шпанији и Србији/Југославији, преломни тренуци и ратни злочини. Затим је аутор дао веома важан преглед политичке историје обе земље после ратова да би се објаснила генеза сећања на те догађаје, као и политичке промене после пада једнопартијских система.

**Прво поглавље** носи наслов „Две Шпаније и две Србије“. У том делу Матић показује како су поделе из грађанских ратова остале да одређују та два друштва много деценија након њиховог завршетка. У овом делу рада дат је преглед развоја доминантног наратива као и најгласнијих контранаратива у обе земље. Посебан део овог поглавља посвећен је годишњицама и местима сећања и њиховим променама током 1980-их и 90-их година. **Друга целина** носи наслов „Транзициона правда“ и у њој се Матић бави законима, репарацијама и другим државним поступцима који су утицали на културу сећања. У првом делу другог поглавља главна тема су државна признања и симболичке репарације, чији је карактер био такав да су до првих година 21. века више служили политикама заборава него сећању на жртве и учеснике рата. Посебан део посвећен је законима који су у обе земље донети, а који су правно регулисали простор сећања. Они су постали основа и за судске рехабилитације, амнестије и реституцију. Посебан део односи се на рад архива, као значајне институције која „озваничава“ сећање у оквиру државних институција. Део овог поглавља односи се и на удружења жртва, бораца и цивилног становништва у коме се истражује и расправља о улози коју су ти друштвени фактори имали у проналажењу масовних гробница, њиховој ексхумацији, улози цркава и оснивању државних комисија које су се бавиле овим темама.

Наредна целина посвећена је утицајима спољних агената сећања и рецепцији њиховог утицаја. Полазећи од тога да су крајем 20. и почетком 21. века настале нове мнемоничке парадигме, Матић је истраживао утицај Европске уније на концепте сећања у обе земље. Шпанија као чланица и Србија као земља у процесу придруживања прилагођавале су и своја национална законодавства, али и укупне наративе онима који су превладали у Европској унији. Али, поред тог доминантног правца, на сећање су утицали и други фактори, као што је на пример Русија у Србији или земље Латинске Америке на Шпанију, који су у оба случаја имали алтернативне приступе сећањима на ове догађаје. Посебно место у докторату заузима утицај сећања на Холокауст у националним сукобима сећања, због постојања дихотомије између „националних“ и јеврејских жртава, што је донело нову динамику и у конкретним случајевима.

**Последње поглавље** носи наслов „Друштвена перцепција и наслеђе политичких вођа“. Матић је на почетку тог поглавља бави херојима претходних раздобља, Франциском Франком и Јосипом Брозом, како у време процеса хероизације и постхумног одржавања сећања у првом делу, тако и у временима накнадног одбацивања и заборава, што је Матић поделио у два таласа. Други део посвећен је производњи нових хероја, Мануела Асање и Драже Михаиловића, на шта су утицале и емиграције. Показано је како су правна и симболичка рехабилитација утицале на нове облике сећања. Уз то, уведене су и „алтернативне личности“, као што су Долорес Ибарури и Милан Недић, као могући носиоци вредности у новим системима. После завршног поглавља следи **Закључак**, као и опсежни **Списак извора и литературе**.

**5. Остварени резултати и научни допринос дисертације**

Култура сећања је већ дуже време присутна тема у српској историографији, посебно када се ради о истраживањима сећања на Други светски рат. Међутим, до докторске тезе Димитрија Матића та искуства нису посматрана компаративно са европским државама, већ углавном са државама региона Југоисточне Европе. Посебно нису рађена таква истраживања у поређењу са Шпанијом. Случајеви Србије и Шпаније могу изгледати као вео удаљени и тешко упоредиви, али је Димитрије Матић показао колико је њихово поређење било научно оправдано. Ради се о две државе које су после грађанских ратова ушле у дуги, вишедеценијски период у коме су победници били на власти и у потпуности креирали наратив о турбулентним догађајима. Након завршетка тог раздобља, обе су државе ушле у период политичке демократизације, која је подразумевала и промену односа према контроверзама из конфликта. У оба случаја су неке од новостворених странака своје политичке претече налазиле на страни поражених, па су значајно утицали на промену наратива, закона, споменика и других места сећања. Праксе у две земље су биле различите, као и динамика промена, али је за овај докторат важна потрага за новим модалитетима и однос према жртвама. Ма колико су поражене стране биле другачије, па су то у Шпанији били антифашисти, а у Србији они који су колаборирали са окупаторима у Другом светском рату и борили се против антифашиста, мнемотичке праксе су занимљиве за поређење.

Закључак је да се ради о оригиналном научном делу, пионирском с обзиром на чињеницу да није било ни краћих радова у виду чланака који би се односили на ову тему пре овог капиталног истраживања. Због тога је и изузетно велики научни допринос ове тезе.

**6. Закључак**

Димитрије Матић је написао важну докторску дисертацију која ће прва у српској историографији донети сазнања о променама у култури сећања на Други светски рат у Србији и на Шпански грађански рат у Шпанији у преломним деценијама промена политичких система у те две земље. Овим истраживањем Матић је отворио нове просторе за сагледавање и поређење српског искуства превладавања прошлости са другим европским државама, што је изузетно значајно јер јасно указује и на пропусте, али и на успешне стратегије. Докторска теза које је пред нама је због свега тога пионирско дело и биће незаобилазна за сва будућа истраживања различитих модела сећања на контроверзне и осетљиве историјске теме.

Дисертација је урађена по свим потребним прописаним стандардима, према одобреној пријави теме, истражена је и темељито обрађена једна до сада необрађивана тема, и доноси нове и релевантне резултате.

Због свега изложеног, Комисија сматра да кандидат Димитрије Матић, пошто је испунио све потребне услове и положио све испите на докторским студијама, може да приступи усменој одбрани.

У Београду, 29. септембра 2025, Комисија

Проф. др Радина Вучетић,

Редовни професор, Филозофски факултет Универзитета у Београду

Проф. др Вјеран Павлаковић,

Редовни професор, Филозофски факултет Свеучилишта у Ријеци

др Олга Манојловић Пинтар,

Виши научни сарадник, Институт за новију историју Србије

Доц. др Немања Радоњић,

Доцент, Филозофски факултет Универзитета у Београду

др Давор Стипић,

Научни сарадник, Институт за новију историју Србије