НАСТАВНO- НАУЧНОМ ВЕЋУ   
ФИЛОЗОФСКОГ ФАКУЛТЕТА   
УНИВЕРЗИТЕТА У БЕОГРАДУ

На седници Наставно-научног већа Филозофског факултета Универзитета у Београду одржаној 25. 9. 2025. године, изабрани смо у Комисију за писање извештаја о оцени докторске дисертације под називом „Од пашњака до сајберпростора: народно правослaвље као 2.0. религија на интернету“, кандидата Ђорђа Стојановића дипломираног етнолога-антрополога, мастера етнологије и антропологије и докторанда на Одељењу за етнологију и антропологију Филозофског факултета Универзитета у Београду. На основу прегледа пратеће документације и анализе докторске дисертације подносимо Већу следећи:

**Реферат о завршеној докторској дисертацији**

1. **Основни подаци о кандидату и дисертацији**

Ђорђе Стојановић је рођен 13.08.1994. године у Београду. Након матурирања 2013. године уписује основне студије етнологије и антропологије на Филозофском факултету у Београду које завршава 2017. године са просеком 9.00, одбранивши дипломски рад под називом „*Православни јутјубери као нове апологете: анализа савремених схватања и начина преношења вере*“. На истом факултету наредне године брани мастер рад под називом „*И познати верују: животне приче познатих као савремени извор народног православља*“ за који добија награду одељења за најбољи мастер рад 2018. године. Исте године одлази на интердисциплинарне мастер студије из студија медија и комуникације на Аристотеловом универзитету у Солуну (пун назив мастер програма: *MA in Digital Media, Communication and Journalism*) где брани мастер рад под насловом *The applied anthropology and media sphere: benefits of possible convergence*. Докторске студије на Одељењу за етнологију и антропологију уписује 2019. године а 2022. му се одобрава тема докторске дисертације под насловом „*Од пашњака до сајберпростора: народно православље као 2.0. религија на интернету*“.

Током мастер студија на Одељењу за етнологију и антропологију био је носилац стипендије Министарства просвете, а током мастер студија на Аристотеловом Универзитету у Солуну носилац стипендије Доситеја Фонда за младе таленте. У период од 2022-2024 био је стипендиста Министарства науке, технолошког развоја и иновација при Балканолошком институту САНУ, а у периоду од од 2022. до 2025. године био је члан две радне групе при међународном пројекту *The COST Action - “Connecting Theory and Practical Issues of Migration and Religious Diversity" (**COREnet)*. За то време учествовао је на значајном броју конференција, вебинара и летњих школа. Неки од њих су:

* 07.09.2025.-11.09.2025. – учесник на летњој школи за докторанде у Ослу (Норвешка) у организацији пројекта *COREnet* под називом *Communication in Practice-Based Research. Connecting Stakeholders and Perspectives in the Study of Religious Diversity and Migration*.
* 31.03.2025. – модератор вебинара под називом *COREnet Webinar: Interreligious Dialogue and Migration in Austria, Croatia, and Serbia*.
* 18.12.2024. – учесник и подршка на вебинару под називом *KAICIID Webinar: Education, Dialogue, and Religion: Shaping Inclusive Narratives for Refugees and Migrants in Europe*.
* 30.10.2024. – учесник на *University talks with KAICIID - Migration in the Westerн Balkans: interreligious and intercultural dialogue for an inclusive region*.
* 28.06.2024-29.06.2024. – учесник на међународној конференцији у Београду (Србија) под називом *Serbia and the Balkans: Three Centuries of Embrace with Europe*
* 02.08.2023-05.08.2023. – учесник на редовној двогодишњој конференцији Међународног друштва за медије, религију и културу (енг. *International Society for Media, Religion and Culture*) под називом *Metaphor & Misinformation: Religion in Media-Driven Worlds*. *The 13th Biennial Conference on Media, Religion and Culture*. Учествовао је на панелу *Otherness and Religion in Media* са рефератом *But deliver us from evil – global news as apocalyptic signs in Serbian Orthodox digital space*.
* 29.06.2022.-03.07.2022. – учесник на летњој школи за докторанде у Каунасу (Литванија) у организацији пројекта *COREnet* под називом *Researching migration and religious diversity*.

Члан је Етнолошко-антрополошког друштва Србије**.** Говори енглески и шпански језик а служи се руским и грчким језиком. Његова главна интересовања су антропологија религије, антропологија медија, дигитална антропологија, фолклористика, херитологија, студије идентитета и примењена антропологија.

Током докторских студија, кандидат је објавиo четири рецензирана рада, трећи рад се третира као објављен рад у научном часопису, садржински директно повезан са докторском дисертацијом, у складу са Стандардима и општим актом факултета, док су остали радови шире тематски повезани.

Stojanovic, Djordje, Paulina Polko & [Aybiçe Tosun](https://brill.com/search?f_0=author&q_0=Aybi%C3%A7e+Tosun) 2025. „How Can ‘Narrative Cafés’ Contribute to the Research on Religious and Non-Religious Narratives on Migration?” U *Religious and Non-Religious Narratives on Migration*, prir. [Regina Polak](https://brill.com/search?f_0=author&q_0=Regina+Polak), [Aybiçe Tosun](https://brill.com/search?f_0=author&q_0=Aybi%C3%A7e+Tosun) & [Ansgar Jödicke](https://brill.com/search?f_0=author&q_0=Ansgar+J%C3%B6dicke), 77–90. Paderborn: Brill.

<https://doi.org/10.30965/9783657797950_005>

Stojanović, Đorđe 2024. „S one strane zapadnog ogledala – konstrukcija drugosti Balkana i istočne Evrope u horror filmovima prve decenije XXI veka.“ *Kritika: časopis za filozofiju i teoriju društva*. 5 (1): 73–93.

DOI: <https://doi.org/10.5281/zenodo.11371718>.

Стојановић, Ђорђе. 2021. „Рој Волис, концепт таксономија и религија на интернету: примена концепта таксономија на три православна веб сајта.“ *Етноантрополошки проблеми* 16 (2): 549–574.

<https://doi.org/10.21301/eap.v16i2.10>

Стојановић, Ђорђе. 2021. „Православни идентитет, Србија и Европа: од националног култа до културне и духовне основе Европе.“ *Етнолошко-антрополошке свеске* 32 (21): 49–68.

Значајно је навести још два објављена рада: приказ књиге и извештај са летње школе која је одржана у Литванији.

Stojanovic, Djordje. (2023). Russian Church in the Digital Era: Mediatization of Orthodoxy, written by Hanna Stähle. *Journal of Religion, Media and Digital Culture*, *12*(2-3), 370-373.

<https://doi.org/10.1163/21659214-bja10104>

Stojanović, Đorđe. Researching Migration and Religious Diversity – летња школа за докторанде и младе истраживаче у Каунусу (Литванија). Гласник Етнографског института САНУ, [S.l.], v. 70, n. 3, p. 291–296, jan. 2023.

Завршена докторска дисертација је обликована у складу са Ближим условима за израду докторске дисертације и Правилником о докторским студијама на Универзитету у Београду, има 179 страна, укључујући све техничке елементе (насловну страну на српском и енглеском језику, податке о комисији и менторима, речи захвалности, сажетак на српском и енглеском језику, садржај, изјаву о ауторству, изјаву о истоветности штампане и електронске верзије доктората и изјаву о коришћењу, биографију канидата). Основни текст дисертације са пописом литературе (који обухвата 8 страна) писан је на 162 стране текста, у фонту Times New Roman, са сингл проредом. На крају, Прилози – резултати SEO експеримента заузимају 12 страна.

1. **Предмет и циљ докторске дисертације**

Полазећи од ширег контекста религије на интернету, предмет докторске дисертације је истраживање народног православља као 2.0. религије. Кандидат доводи у везу концепт народног православља Душана Бандића са концептом умрежене религије Хајди Камбел који настаје појавом дигиталних технологија и развојем нових облика религиозности. Заједничко овим концептима је да у процесу комуникације верске поруке бивају одређене социјалним и културним контекстом, те да се на различите начине интерпретирају и тумаче. Као главно истраживачко питање кандидат поставља различите могућности ширења концепта народног православља у дигиталном добу и дигиталном простору који није у довољној мери проучен у домаћој антропологији.

Главни циљ докторске дисертације је да одговори на питање да ли се умрежена религија дигиталних садржаја православља на српском језику, може сматрати савременом манифестацијом народног православља, насталог под утицaјем дигиталних комуникација које су знатно измениле саму интеракцију између Српске православне цркве и верника, у односу на деведесете године 20. века када је Бандић осмислио ове концепте.

1. **Теоријски и методолошки оквир истраживања**

Кандидат објашњава и дефинише хронолошки развој главних појмова као што су сајбер религија, умрежена религија, дигитална религија, онлајн и офлајн религија и други, кроз пет таласа који уједно представљају и различите приступе. Како су се приступи мењали кроз таласе, као и сâм убрзани техничко-технолошки развој, утицали су и на дефинисање концепата. У наслову докторске дисертације користи се термин сајберпростор који потиче из друге половине деведесетих година 20. века, када се користио као синоним за интернет и када се сматрало да представља засебан простор одвојен од стварног живота. Такође, сматрало се да термин сајбер-религија сугерише да компјутери и интернет стварају нове форме верских заједница и ритуала на онлајн платформама. Знање о дигиталној религији и дигиталном простору се толико брзо развија да термин сајберпростор, коришћен у наслову одобрене теме докторске дисертацује, „већ увелико припада историји идеја“, како објашњава кандидат. Питање онлајн и офлајн религије, тј да ли је онлајн религија базирана на офлајн изворима и праксама, или је реч о посебним формама дигиталног изражавања религиозности дискутовано је у науци, а како кандидат истиче постепеним преласком на концепт дигиталне религије културни и техничко-технолошки контекст онлајн и офлајн религијских сфера постаје испреплетан и готово неодвојив. Следећи Кембелову то значи да се и традиционалне религије прилагођавају културном контексту нових медија. Концепт умрежене религије, који користи кандидат, пре свега се односи на онлајн религијску праксу и културу (Campbell 2023, 9), за разлику од дигиталне религије која обухвата интеракцију између онлајн и офлајн сфере.

У теоријском делу рада приказане су кључне карактеристике умрежене религије (прича о идентитету, замена ауторитета, праксе конвергенције, умрежене заједнице и мултираванска реалност) и уочена њихова подударност са концептом народно православље. Теоријски се даље разматрају аутентичност дигиталног простора на основу аутентичности дигиталних пракси и искустава, које морамо сматрати важним јер је реч о искуству стварних људи који живе своју веру онлајн на различите начине. Међутим, кандидат разматра и питање лажних вести у дигиталном простору које постају интегрални део религијског мишљења и тумачења.

Теоријски оквир се даље шири на разматрање концепата народна религија, народно православље и живљена религија, кроз компаративну анализу више аутора у односу на Бандићева одређења народне религије и народног православља. Кандидат је у теоријском смислу наизглед одступио од концепта народног православља који даје предност интерпретацијама верника у сложеном комуникацијском процесу. Међутим, показано је да народно православље дигиталног простора настаје у сложеној онлајн и офлајн комуникацији, тачније онлајн комуникација укључује и алгоритамске активности „обичних верника“ уткане у активности и производе влогера. Кандидат пледира да се кроз даља истраживања, подједнаком применом офлајн и онлајн етнографских/нетнографских метода, истражи и прикаже живљено православље дигиталног простора, „односно сама искуства верника и улогу коју дигитални верски садржаји имају у њиховој свакодневној религиозности“.

Методолошки изазов за кандидата, након шест година истраживања дигиталног простора као антрополошког терена, представљао је избор узорка у онлајн свету који нуди непрегледне могућности. Кандидат се определио за јутјуб платформу и прикупљање етнографског материјала, што је представљало посебну потешкоћу за истраживача који би требало не само да постане видљив и препознат у заједници коју проучава, већ и да учествује у интеракцијама у сајберпростору, да разуме вештине и схеме, како би на основу тога истраживао „дубље разлоге за понашање и ставове“ који леже испод површине података. Улазак у дигитални простор не може остати незапажен, те ће тако алгоритми опазити „присутност истраживача и једна претрага по правилу ће узроковати другу“. На основу офлајн терена и контекста кандидат је изабрао пет канала, а затим су остали канали пронађени на „таласу алгоритама“.

За анализу прикупљеног материјала коришћен је метод анализе дискурса, пре свега у поглављима о анализи идентитета и ауторитета, који играју важну улогу и у концепту народног православља и концепту умрежене религије. Кандидат деконструише начине на који су конструисане представе и праксе верника или корисника дигиталног простора користећи: откривање противуречности, археологију знања и рашлањивање дискурса.

**4. Кратак опис садржаја дисертације**

Садржај докторске дисертације подељен је на Увод, пет поглавља, Завршна разматрања и списак литературе, у прилогу су резултати SEO експеримента и биографија кандидата. У првом поглављу изложен је и детаљно објашњен теоријки и методолошки оквир истраживања дигиталне религије, почев од хронолошког проучавања развоја дигиталне религије до друштвених мрежа. Пре свега, пажња је посвећена кључним концептима од сајбер - религије до умрежене религије која је у фокусу истраживања докторске дисертације.

У другом поглављу се теоријски разматра концепт народног православља Душана Бандића, али се кандидат најпре осврће на проучавања религијских појава и феномена које, како сматра, данас можемо подвести под кишобран појмове народне религије и народног православља. Упоређујући ове два теоријска концепта Душана Бандића са Јодировом и Капаловом дефиницијом народне религије, и концептом живљене религије Бандићеви концепти су позиционирани у односу на светску науку. У овом поглављу кандидат теоријски пореди концепт народног православља са умреженом религијом градећи тако интерпретативни темељ за анлитичко проучавање у четвртом поглављу.

Методолошки оквир је, не без разлога, одвојен у посебном, трећем поглављу, а као главни методи наводе се и објашњавају онлајн етнографија и нетнографија. Као метод анализе прикупљеног емпиријског материјала коришћена је и детаљно објашњена анализа дискурса. У овом поглављу кандидат је представио методолошки експеримент, нетипичан за антрополошка истраживања, наиме, путем алатке под називом *SamRush* приступио је такозваној оптимизацији веб сајта за претраживаче (енг. *Search Engine Optimisation*, скраћено *SEO*).

Четврто поглавље, под називом Анализа и интерпретација, започиње представљањем резултата методолошког експеримента. Описан је и детаљно приказан узорак од укупно 15 канала – међу њима пет канала је посвећено свештеницима и монасима званичне Српске православне цркве, пет канала супротстављеним црквеним структурама званичној СПЦ и пет канала који припадају верницима и могу се дефинисати као неодређени (не припадају нити првој нити другој групи). Аналитички део докторске дисертације подељен је у два дела: религијско мишљење и религијско понашање. Кандидат се определио да у оквиру религијског мишљења пажњу посвети причама о идентитету и замени ауторитета карактеристичним за умрежену религију. Религијско понашање анализирао је на примерима праксе конвергенције и умрежене заједнице.

Следи пето поглавље које чине завршна разматрања кроз настојање кандидата да испита мултираванску реалност (религија на размеђи онлајн и офлајн простора) и искуство аутентичности (како се аутентичност симултано креира у наведеним просторима) и одговори на питање - да ли се умрежена религија у србофоном дигиталном простору може сматрати делом народног православља и какав значај то може имати за даља истраживања религије у домаћој етнологији/антропологији.

На крају дисертације у Прилозима кандидат износи резултате SEO експеримента и помоћу 20 табела представља претраживање за категорије: имена и презимена свештеника и монаха, називи канала и честе фразе које упућују на религијске садржаје.

1. **Остварени резултати и научни допринос дисертације**

Резултате и научни допринос докторске дисертације кандидата Ђорђа Стојановића можемо поделити на теоријско-интерпретативне и методолошке. Теоријско-интерпретативни допринос можемо видети у три тачке.

Прва тачка се огледа у самом ширењу концепта народно православље на најсавременији терен – дигитални простор. Указујући на јаке везе између резултата теренских истраживања народног православља руралног простора и савременог онлајн етнографског и нетнографског истраживања дигиталног простора, кандидат нам демонстрира како „медијализовано православље“, које је на основу својих теренских истраживања Штеле дефинисала као нову форму испољавања православне вере (Stähle 2022), заправо представља народно православље на новом дигиталном терену. Те јаке везе можемо видети кроз: 1) идентитетску компоненту (некадашње „присвојено православље Срба“ данас присвојено православље разлитих група (национално оријентисаних верника, верника који свој пут духовног саморазвоја налазе у православљу, верника који путем теорија завере и лажних вести тумаче актуелне догађаје, практикујућих верника итд.), 2) замену ауторитета, путем које савремени верски блогери постају оно што су некада били здухаћи и врачаре, 3) праксе конвергенције, која заправо представљају савремени облик некадашњих синкретизама хришћанских, пре-хришћанских и не-хришћанских елемената и 4) умрежене заједнице, које на основу заједничких идентитета окупљају вернике у дигиталном простору на сличан начин како су се некад окупљали на основу географских и друштвених фактора. Кандидат нам кроз темељну и слојевиту анализу показује како све горепоменуте компоненте заправо представљају религијско мишљење и религијско понашање (Bandić 2010) православног дигиталног простора. Поред тога што шири концепт на новом терену, кандидат га и надограђује додавајући и примењујући иновације из светске науке. То је постигао путем примене иновативног концепта народне религије кога је 2013. увео Капало, а чију најзначајнију компоненту чини примена Бурдијевог концепта поља. Ова нова дефиниција народну религију посматра као „религијско поље“, односно место борбе оних који поседују и оних који не поседују религијски капитал и као покушај религијске не-елите да кроз стварање новог религијског капитала ослабе монопол верских ауторитета (Kapaló 2013). Надовезујући ову дефиницију на Бандићеву тврдњу да „прихватање и преношење црквене традиције није аутоматски, већ селективан процес“, да „неки сегменти културног наслеђа се усвајају, а неки одбацују, једни опстају кратко а други хиљадама година“ и да „таква селекција није плод случаја“ јер се „ништа не прихвата и не одбацује без неког дубљег разлога“ (Bandić 2008), кандидат нам показује да управо применом ове нове дефиниције у анализи која се ослања на Бурдијеов концепт „религијског поља“ можемо проникнути у „дубљи разлог“, односно открити шта се у конкретном контексту сматра религијским капиталом.

Другу тачку теоријско-интерпретативног доприноса можемо видети на указивању сличности и повезаности народног православља са другим сличним концептима, као што су умрежена религија и живљена религија. Умрежену религију на домаћем терену видимо као једну манифестацију народног православља, у којој приче о идентитету и замена ауторитета представљају облик религијског мишљења, пракса конвергенције и умрежене заједнице религијског понашања, док мултираванска реалност и искуство аутентичности представљају својства која прожимају обе карактеристике. Такође, указује нам и на сличности и разлике са концептом живљене религије, који може бити значајна допуна концепту народног православља, јер се фокусира на живљена искуства која стоје иза комуникацијске схеме коју народно православље у својим анализама деконструише.

На крају, трећа тачка теоријско-интерпретативног доприноса се огледа у његовој примени на актуелни социо-културни контекст. Анализирајући верске идентитете који су засновани на десекуларизацији и ре-сакрализацији секуларних фолклорних жанрова (теорија завере и лажних вести) повезаних са актуелним догађањима (Ковид-19 и рат у Украјини), кандидат нам указује на потенцијале и значај који концепт народног православља може имати у анализи кризних догађаја и бољем разумевању опасних друштвених феномена.

Упркос томе што се експеримент узорковања који је кандидат Ђорђе Стојановић спровео током истраживања показао неуспешним, методолошки допринос рада и даље постоји. На практичним примерима из узорка који су анализирани у овој докторској дисертацији можемо видети значај који могу имати даље методолошке иновације. Наиме, алгоритми представљају једну од главних одлика друштвених мрежа, јер помажу повезивању корисника на основу заједничких интересовања (Вучуровић 2013). Ово својство алгоритама био је и један од главних техничко-технолошких окидача за развој трећег таласа проучавања дигиталне религије, јер су религијски садржаји на интернету почињали да буду све више персонализовани (Grieve 2022). Као такви, играју значајну улогу у стварању нових и одржавању старих верских ауторитета и умрежених заједница (Campbell & Bellar 2023), и као што је истраживање кандидата показало, стварању и одржавању старих и нових идентитета. Другим речима, оно што је некад била једна идентитетска компонента народног православља („присвојено православље Срба“ (Bandić 2010)), сада постоје читав низ идентитета којима можемо приступити ширећи концепт народног православља на дигитални простор. Техничко-технолошка својства алгоритама омогућавају да ти различити идентитети постану визуелно заокружени и да се око њих формирају нове замишљене заједнице андерсеновског типа (Lange 2019), чиме овај феномен престаје да буде предмет искључиво техничких и компјутерских наука (Seaver 2017). Ослањајући се на Сеавера, кандидат нам показује значај који етнологија и антропологија могу имати у превазилажењу баријера између друштвено-хуманистичких и техничких/компјутерских наука, али и потребу за даљим истраживањем ове теме.

На основу свега изнетог може се закључити да је реч о оргиналној истраживачкој идеји и важном подухвату, као и референтном раду за будуће истраживаче и у другим, сродним друштвено хуманистичким дисциплинама.

**6. Закључак**

На основу увида у докторску дисертацију и навода у овом реферату, закључујемо да је дисертација кандидата Ђорђа Стојановића под називом „Од пашњака до сајберпростора: народно православље као 2.0. религија на интернету“, оригинално и самостално научно дело које остварује доприносе у области антропологије религије. Садржај дисертације, њена теоријска и методолошка утемељеност, као и оригинална примена у научним аргументацијама, указују на то да је кандидат способан за самостално научно истраживање и научни рад у области етнологије и антропологије. Констатујемо да су се стекли услови за јавну одбрану дисертације. Предлажемо Наставно-научном већу Филозофског факултета у Београду да усвоји позитивно мишљење комисије и донесе одлуку којом се кандидату Ђорђу Стојановићу одобрава усмена одбрана дисертације.

У Београду, Комисија:

29. 9. 2025. проф. др Данијел Синани, редовни професор

Филозофски факултет, универзитет у Београду

проф. др Ана Банић Грубишић, ванредни

професор, Филозофски факултет, Универзитет

у Београду

др Александра Ђурић Миловановић,

Научна саветница Балканолошког института

САНУ