**НАСТАВНО НАУЧНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

На основу члана 220. став 1. тачка 17. Статута Факултета, Наставно-научно веће Филозофског факултета у Београду нас је на својој VI редовној седници, одржаној дана 26.06.2025. године, изабрало у комисију за оцену и одбрану докторске дисертације "РЕПРЕЗЕНТАЦИЈА ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ МАНАСТИРА КУРТЕА ДЕ АРЂЕШ" коју је поднела докторанд Јелена И. Николић. Након увида и подробног разматрања поднете докторске дисертације, слободни смо да поднесемо следећи

**Реферат о завршеној докторској дисертацији**

**Основни подаци о кандидату и дисертацији:**

**Јелена Николић** рођена је у Краљеву 1982. године. Факултет примењених уметности у Београду уписала је 2000, а дипломирала 2005. године на Одсеку за сценски костим. Докторске студије уписала је 2013. године на Филозофском факултету у Београду, на Одељењу за историју уметности, под менторством проф. др Јелене Ердељан. Објавила је четири оригинална научна рада и пет стручних радова. Од 2009. до 2024. године била је ангажована као сарадник у настави, а потом и као асистент на Академији техничко-уметничких струковних студија у Београду.

Године 2014. учествовала је у Уређивачком маратону Мода у Србији, одржаном у Музеју примењених уметности у Београду. У периоду од 2017. до 2018. године учествовала је у кластерском пројекту Кластер FACTS, усмереном на унапређење сарадње између привреде и образовних институција. Од 2000. до 2023. године активно је учествовала и излагала на више од четрдесет групних изложби. У периоду од 2007. до 2019. године учествовала је у изради модних скица, реализацији модела више колекција и припреми пратећих материјала за домаће модне брендове. У области костимографије, од 2004. до 2008. године радила је као асистент костимографа на серијалу реклама, а затим и као главни костимограф у студентским филмовима и дугометражном филму Кројачева тајна у режији Милоша Аврамовића. Од октобра 2015. до јула 2018. године била је члан Одбора сликарско-графичке секције УЛУПУДС-а, у оквиру које је учествовала у жирирању радова уметника, као и у организацији и постављању изложби.

Јелена Николић је до сада објавила следеће научне радове: "Moda, žene i moć u Vizantiji", *Zbornik radova četvrtog naučno-stručnog skupa sa međunarodnim učešćem "Tendencije razvoja i inovativan pristup u tekstilnoj industriji DTM"*, Beograd 2014, 68-72; "Кореспонденција осликане, сачуване и метафоричне одеће на примеру кнеза Лазара и влашког војводе Њагоја Басарабе", *Зборник МПУ 16* (2020), 9–20; "Средњовековне жене владарке и њихова моћ у визуелној култури Балкана", Зборник МПУ 18 (2022), 9–20; и "Црква Успења Богородице манастира Куртеа де Арђеш и визуелна реторика светости у рано модерно доба", *Зборник Народног музеја* 26/2 (2024), 51-67.

Докторска дисертација Јелене И. Николић "РЕПРЕЗЕНТАЦИЈА ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ МАНАСТИРА КУРТЕА ДЕ АРЂЕШ" написана је на 210 страница текста са пратећим научним апаратом, напоменама, библиографијом и списком илустрација, као и са 93 слике приложене у штампаној форми. Текст дисертације подељен је у шест поглавља, са више потпоглавља.

**Предмет и циљ дисертације:**

Докторска дисертација "РЕПРЕЗЕНТАЦИЈА ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ МАНАСТИРА КУРТЕА ДЕ АРЂЕШ" истражује начине на које је владарска породица у Влашкој кнежевини у првој половини XVI века користила уметност и визуелну културу као средство представљања моћи, угледа и побожности. Посебна пажња усмерена је на ктиторски портрет Њагоја Басарабе и његове породице у оквиру ширег програмског осликавања цркве, али и на друге облике репрезентације: архитектуру, епиграфске натписе, гробове, дарове, иконе и црквени вез.

Циљ истраживања јесте да се покаже како је Њагоје Басараб, ослањајући се на вековне обрасце византијске царске идеологије, представљен као „аутократор“ и Божји намесник на земљи, а Влашка кнежевина као земаљско огледало Небеског царства. Овај концепт огледао се не само у портретима и архитектури Куртеа де Арђеша, већ и у широј ктиторској делатности која је наглашавала континуитет византијске традиције у условима османског сизеренства.

Њагоје Басараб (1512–1521) наследио је визију централизације државе и одржавања равнотеже између Османског царства и европских сила. За разлику од својих претходника, чија је владавина обележена војним сукобима, војвода Њагоје је прибегао дипломатији и спровођењу сложене културне политике. Браком са Милицом Деспином Бранковић, ћерком деспота Јована Бранковића, војвода је постао део породице српских деспота сремских Бранковића. Ородивши се са наследницима светородних Немањића, династије која се путем бракова ујединила са царском породицом византијских царева, војвода је сопственој лози обезбедио ауторитет престижног порекла.

Манастир Куртеа де Арђеш подигнут је као симбол византијске царске идеје и као сведочанство о угледу војводе. Савременици су га описивали као храм који по лепоти и светости надмашује Соломонов храм и чак цркву Свете Софије. У његовој архитектури преплићу се утицаји византијске традиције са локалним, српским, бугарским и османским елементима, што га чини примером културне хибридности раног модерног доба у југоисточној Европи.

Ктиторски портрети Њагоја Басарабе и његове породице, настали између 1517. и 1526. године, представљају једну од кључних целина унутар ширег програмског концепта осликавања цркве. Поред самог војводе, приказани су и његова супруга Милица Деспина, кћерка Роксанда и други чланови породице. Ове представе разматране су у ширем контексту владарског патронатства, заједно са портретима у другим манастирима, као и са иконама и предметима црквеног текстила, чиме је сагледан начин на који је грађен идентитет породице и наглашаван њен династички континуитет.

Овај корпус сведочанстава показује да је владарска породица систематски градила свој идентитет кроз прожимање архитектуре, сликарства, текстила и писаних извора. Репрезентација Њагоја Басарабе и његових ближњих не може се посматрати одвојено од ширег византијског наслеђа, као и сложене интеракције словенске, османске и ренесансне културе. Њихова побожност, ктиторска делатност и даривања одражавали су есхатолошко схватање власти и идеал владара као заштитника вере и чувара хришћанског наслеђа. На тај начин портрети, архитектонска здања, текстил и писани извори заједно су обликовали како идентитет владарске породице тако и колективни идентитет саме кнежевине, постављајући темељ за разумевање начина на који је уметност служила као моћно средство политичке и духовне репрезентације у Влашкој у XV и XVI веку.

**Основне хипотезе од којих се полазило у истраживању:**

Основне хипотезе од којих полази истраживање везано за израду докторске дисертације "РЕПРЕЗЕНТАЦИЈА ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ МАНАСТИРА КУРТЕА ДЕ АРЂЕШ" тичу се чињенице да је архитектонско здање саме цркве својом спољашњошћу и унутрашњошћу представљало носећи елемент визуелног идентитета Арђеша и Влашке у првој половини XVI века. У њој се истовремено промовише византијска царска идеја и антиосмански став владарске породице. Симболички садржаји грађевине и сликарства, утемељени на концепту византијског сакралног простора, представљали су Њагоја Басарабу и његову породицу као заштитнике православља и чувара хришћанске традиције.

Посебно је наглашено вођење „визуелне кампање“ путем одевања, где је владарска одора функционисала као маркер идентитета. Тако је војвода Њагоје настојао да прикрије бојарско порекло и да се представи као легитимни владар и оснивач нове династије, ослањајући се на обрасце репрезентације византијских царева.

Идентитет владарске породице и саме Влашке кнежевине уобличен је позивањем на византијско наслеђе и представљен ктиторским портретима, владарским сликама и целокупним програмом осликавања цркве. Војвода је тиме не само промовисао своју породицу већ и истицао наследника као гарант континуитета династије и византијске царске идеје, чему је доприносила и његова династичка веза са Милицом Деспином Бранковић, потомком Бранковића и Кантакузина.

Континуитет идеја и институција Византијског царства, након његовог пада 1453. године, треба посматрати у ширем контексту културних сусрета влашког, словенског, византијског, исламског и ренесансног света. У тим условима Влашка кнежевина постаје замена за изгубљени политички и територијални оквир Византије, док војводе попут Њагоја Басарабе преузимају улогу „аутократора“, заштитника православне духовности. Свечаност освећења цркве Успења Богородице 15. августа 1517. године, уз присуство војводе, цариградског патријарха, монаштва са Свете Горе, бојара, народа и пребеглог византијског становништва, алудирала је на континуитет идеја и институција Византијског царства. Овим је Куртеа де Арђеш постала не само ктиторска задужбина једне породице већ и симбол виталности византијске царске идеје у новом политичком и културном оквиру.

**Кратак опис садржаја дисертације:**

Докторска дисертација "РЕПРЕЗЕНТАЦИЈА ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ МАНАСТИРА КУРТЕА ДЕ АРЂЕШ" има структуру изражену кроз следећа поглавља:

1. УВОДНА РАЗМАТРАЊА (кроз три потпоглавља) дефинишу Влашку кнежевину у периоду од XV до XVI века као простор интензивних миграција и културних сусрета, у којем се, после пада Византије, обликују нови политички и визуелни обрасци. Долазак Њагоја Басарабе и његов династички брак са Милицом Деспином тумаче се као кључ за легитимацију нове владарске линије. Дисертација полази од историјско-уметничких и иконолошких метода, али предочава анализу владарске репрезентације и кроз призму културне хибридизације.

2. Поглавље ВЛАДАРСКА ПОРОДИЦА ВЛАШКОГ ВОЈВОДЕ ЊАГОЈА БАСАРАБЕ (подељено на два потпоглавља) прати како се војвода Њагоје представља као „нови човек“ и оснивач династије: преузима престижне знаке порекла, ослања се на византијску царску идеју и култ кнеза Лазара, а уместо отвореног рата спроводи промишљену дипломатију и јача државне институције и цркву. Тако се гради модел владара који легитимитет темељи на генеалогији, побожности и културној политици.

3. Поглавље РЕПРЕЗЕНТАЦИЈА ВЛАДАРСКА ПОРОДИЦА ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ У МАНАСТИРУ КУРТЕА ДЕ АРЂЕШ (сачињавају три потпоглавља) усредсређено је на цркву Куртеа де Арђеш као главни идеолошки исказ владарске репрезентације. Храм, освећен 1517, интегрише византијске, српске, кавкаске и османске елементе и претвара их у јасно читљив симбол власти и вере. Ктиторски портрети војводе, Деспине Милице и кћерке Роксанде, као и епиграфски натписи и гробови не могу се посматрати одвојено од архитектуре и сликарства јер заједно чине интегралну целину програма који исказује владарску побожност, царску идеју и династички континуитет.

4. Поглавље ПРИМЕРИ И ВИДОВИ РЕПРЕЗЕНТАЦИЈЕ ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ДРУГИМ ЗАДУЖБИНАМА (састављено од четири потпоглавља) шири фокус изван главне задужбине и показује како се иста порука преносила и кроз друге манастире, иконе и текстилне дарове. Статични медији (фреске) и мобилни медији (иконе, епитрахиљи, завесе, дарови са натписима) деловали су заједно уписујући владарску породицу у мрежу светих места и потврдили њен статус унутар шире православне екумене.

5. Поглавље РЕПРЕЗЕНТАЦИЈА ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ И ПИТАЊА ИДЕНТИТЕТА ВЛАШКЕ КНЕЖЕВИНЕ У XV И XVI ВЕКУ (подељено у два потпоглавља са краћим целинама) анализира обликовање владарског идентитета кроз хибридизацију. У условима османског сизеренства и контаката са културом ренесансе, Влашка усваја и преобликује различите кодове — од језика и протокола до моде и орнамената — стварајући нови визуелни језик власти. Антиосманска идеја се трансформише из војне у дипломатско-културну стратегију.

6. ЗАКЉУЧАК истиче да Куртеа де Арђеш и пратећи корпус (портрети, иконе, текстил, натписи, повеље) документују трајност и преобликовање византијске царске идеје. Репрезентација породице Њагоја Басарабе функционише као промишљена политика слика: она легитимише власт, умрежава Влашку са православним светом и стабилизује континуитет нове династије у хибридном културном окружењу.

Докторска дисертација на крају садржи списак извора, библиографију и списак илустрација.

**Остварени резултати и научни допринос дисертације:**

Докторска дисертација "РЕПРЕЗЕНТАЦИЈА ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ МАНАСТИРА КУРТЕА ДЕ АРЂЕШ" представља значајан допринос познавању модела обликовања владарског идентитета и рецепцији византијске царске идеологије у освит раног модерног доба. Дисертација је заснована на истраживањима утемељеним на интердисциплинарном приступу и свеобухватно сагледава изузетно сложено питање конструисања и визуелизације идентитета Влашке кнежевине и њене политичке и духовне елите у XV и XVI веку, те путеве и модусе културног трансфера и крос-културалних интеракција у овом изузетно значајном чворишту централне и источне Европе.

**Закључак:**

Будући да је докторска дисертација "РЕПРЕЗЕНТАЦИЈА ВЛАДАРСКЕ ПОРОДИЦЕ ВЛАШКОГ ВОЈВОДЕ ЊАГОЈА БАСАРАБЕ У ЦРКВИ УСПЕЊА БОГОРОДИЦЕ МАНАСТИРА КУРТЕА ДЕ АРЂЕШ" коју је поднела докторанд Јелена И. Николић у потпуности урађена према одобреној пријави, те да представља оригинално и самостално научно дело, слободни смо да Наставно-научно веће Филозофског факултета Универзитета у Београду обавестимо да су се стекли услови за њену јавну одбрану.

др Јелена Ердељан, ментор

редовни професор на Одељењу за историју уметности

Универзитет у Београду-Филозофски факултет

др Владимир Симић

редовни професор на Одељењу за историју уметности

Универзитет у Београду-Филозофски факултет

др Влада Станковић

редовни професор на Одељењу за историју

Универзитет у Београду-Филозофски факултет

др Светлана Томин

редовни професор

Универзитет у Новом Саду-Филозофски факултет

др Јаков Ђорђевић

научни сарадник

Универзитет у Београду-Филозофски факултет

Београд, 27.9.2025.