НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА

УНИВЕРЗИТЕТ У БЕОГРАДУ

**РЕФЕРАТ О КВАЛИФИКОВАНОСТИ КАНДИДАТА И ПОДОБНОСТИ ПРЕДЛОЖЕНЕ ТЕМЕ ЗА ДОКТОРСКУ ДИСЕРТАЦИЈУ**

На седници наставно-научног већа Филозофског факултета Универзитета у Београду, одржаној 25. септембра 2025. године изабрани смо у комисију за оцену докторске дисертације под називом „**Вантелесна оплодња из перспективе жена – лични доживљаји у оквиру друштвених значења“**, докторанткиње Милице Скочајић. Након прегледа докторске дисертације, подносимо следећи извештај.

**Основне информације о кандидаткињи**

Mилица Скочајић рођена је 1992. године у Косову Пољу. Основну школу завршила је у Будви, а Пету београдску гимназију у Београду. Основне студије психологије завршила је 2016. године на Одељењу за психологију Филозофског факултета, Универзитета у Београду (са просечном оценом 8.77). Мастер студије на истом одељењу завршила је 2017. године са просеком 10 и одбранивши мастер рад *Психосоцијални аспекти абортуса – анализа абортуса као личног доживљаја*, под менторством проф. др Биљане Станковић.

Током докторских студија Милица је стекла искуство у настави, радећи као сарадница на Факултету за медије и комуникације (Развојна психологија, 2018/2019), Одељењу за психологију Филозофског факултета у Београду (Увод у психологију образовања, 2018/2019) и последње три школске године као асистенткиња на Факултету за Економију, Финансије и Администрацију, Универзитета Метрополитен (Социјална психологија, 2022 – данас; Учење и развој, 2023 – 2025; Род и лидерство, 2024 – данас). Од 2019. године, кандидаткиња је запослена као школски психолог у гимназији општег типа Руђер Бошковић и као наставница психологије у оквиру тог програма. Од 2020. године, у истој гимназији почела је да ради као наставница на предмету Психологија (IBDP Psychology) у оквиру двогодишњег, међународног Диплома Програма (International Baccalaureate). Додатно педагошко искуство кандидаткиња је стицала у оквиру Семинара друштвено-хуманистичких наука у Истраживачкој станици Петница.

Милица Скочајић била је истраживачки ангажована на више истраживачких пројеката, објавила је и три рада у домаћим часописима и један рад у међународном часопису, а презентовала је и на неколико локалних и међународних конференција. Била је ангажована као млађа истраживачица у Центру за истраживање јавних политика где је учествовала у објављивању два полиси брифа (*Гиг економија у Србији: ко су дигитални радници и раднице и зашто раде на онлајн платформама*: Анђелковић ет ал., 2019; *Млади и вршњачко насиље*: Скочајић & Стојановић, 2019). Била је истраживачки ангажована и на пројекту *Култура рађања и партнерски живот жена у Србији* *данас* Института за социолошка истраживања, након чега је ко-ауторски објавила рад *Управљање порођајем у Србији: Медицинске интервенције и порођајна искуства* (Станковић ет ал., 2017)*.* Истраживачки је била ангажована и на пројекту *Друштвено-економске и политичке промене у Србији и питање родно заснованог насиља*, Центра за женске студије и факултета Политичких наука, из ког је проистекао ко-ауторски рад *Истраживање родних политика „одоздо“ - етнографија центра за социјални рад и питање насиља над женама* (Симић & Скочајић, 2020)*.* Осим тога, налазе из свог мастер рада у коауторству објавила је у раду *Улога социјалне подршке у искуству абортуса – квалитативна анализа личних извештаја жена* (Скочајић & Станковић, 2020)*.* Као прва ауторка, објавила је и експериментално истраживање на тему родних стереотипа код предшколске деце у врхунском међународном часопису (*Boys Just Don’t! Gender Stereotyping and Sanctioning of Counter-Stereotypical Behavior in Preschoolers*: Скочајић, ет ал., 2019). Међу излагањима на конференцији треба издвојити саопштење штампано у целини *Аргументи и осећања: осмшљавање родитељства у стабилним партнерствима* (Скочајић, 2020). Увид у селектоване радове указује да су теме у вези са родом и женском репродукцијом у фокусу истраживачких интересовања кандидаткиње и да се у свом раду скоро искључиво ослања на квалитативни приступ.

**Основни подаци о дисертацији**

Докторска дисертација Милице Скочајић састоји се од шест главних поглавља (издељених на низ потпоглавља), списка литературе и четири прилога. Она садржи 202 странe, од чега 183 страницe основног текста. Списак коришћене литературе садржи 216 библиографских јединица.

**Предмет и циљ дисертације**

Дисертација *Вантелесна оплодња из перспективе жена – лични доживљаји у оквиру друштвених значења* бави се живљеним искуством неплодности и њеног лечења, и то из перспективе жена које се налазе у поступцима вантелесне оплодње за добијање првог детета у Србији. Кандидаткиња препознаје недостатак квалитативних истраживања у нашој земљи усмерених на испитивање перспективе жена и њиховог целовитог доживљаја. Истовремено, препознаје специфичност своје теоријске позиције, која је феминистичка, али и здравственопсихолошка. Као значајан за тумачење доживљаја жена кандидаткиња узима у обзир шири социокултурни контекст – како нормативни оквир у којем фигурирају такозвани мандат материнства и приоритизација биолошког родитељства, тако и промену политика јавног здравства које воде порасту броја доступних и бесплатних вантелесних оплодњи чиме је овај биомедицинки поступак позициониран као доминантан вид превазилажења проблема неплодности. Циљеви студије су испитивање идентитетских промена при суочавању са неплодношћу, емоционалног и телесног улагања жена током поступка вантелесне оплодње, као и утицај који пролазак кроз поступак има на њихову свакодневницу, професионални и друштвени живот. Поред тога, анализа је усмерена и на испитивање карактеристика медицинског контекста и улога које жене имају у навигирању кроз искуство које је вишеструко захтевно. Фокус на жене је изабран због вишеструког притиска који постоји када је заснивање породице у питању и због природе поступка вантелесне оплодње који се обавља искључиво на њиховом телу.

**Истраживачке хипотезе**

Иако је у питању експлоративно истраживање које се у методолошком смислу ослања на квалитативну парадигму, па у складу са тим није смислено дефинисати неки специфичан низ хипотеза, кандидаткиња је, полазећи од налаза претходних студија и опште теоријске оријентације, формулисала неколико општих претпоставки које су водиле прикупљање и анализу података. Полазећи од претпоставке о значају вантелесне оплодње за жене које кроз ову процедуру пролазе, као и о важности доминантних социјалних репрезентација родитељства и неплодности за обликовање искустава и очекивања жена, кандидаткиња је претпоставила да ће вантелесну оплодњу негативније доживети оне жене: а) којима родитељство представља централни део идентитета; б) које су изложене већем друштвеном притиску и које имају недовољну подршку окружења; в) код којих процедуре имају компликације и понављају се више пута (што подразумева и суочавање са губицима). Кандидаткиња је изнела и додатне претпоставке о значају социјалне подршке у различитим фазама искуства, о евентуалним негативним последицама по партнерски однос (посебно уколико вантелесна оплодња троши сувише ресурса) и о променама у доживљавању и описивању овог искуства с обзиром на исход процедуре. Кандидаткиња је дефинисала и низ отворених истраживачких питања на која је студија настојала да одговори: Како изгледа пролазак кроз вантелесну оплодњу из перспективе жена? Које емоције се јављају и како се жене које пролазе кроз вантелесну оплодњу суочавају са њима? На који начин актуелне политике репродукције, друштвене репрезентације, али и непосредно окружење обликују њихово искуство? Каква је улога медицинског контекста у коме се поступак вантелесне оплодње одвија и односа са лекарима у обликовању искуства кроз које жене пролазе?

**Кратак опис садржаја дисертације**

У уводном делу кандидаткиња најпре разматра шири социјални контекст (*Вантелесна оплодња – медицински и социјални контекст)* у којем се особе суочавају са неплодношћу и у оквиру којег се трага за њеним лечењем. Истиче најпре доминантне политике репродукције и дискурсе који окружују питање неплодности, а затим анализира доступност и начин финансирања поступка вантелесне оплодње у нашој земљи. У наставку се усмерава на значајне карактеристике и специфичности локалног медицинског контекста, укључујући и карактеристике вантелесне оплодње као медицинске процедуре. Овим поглављем кандидаткиња осликава контекст у којем се одвијају лична искуства суочавања са неплодношћу и проласка кроз вантелесну оплодњу, а који је значајан за даље разумевање партикуларних перспектива жена.

Теоријски увод кандидаткиња наставља анализом досадашњих емпиријских радова који су се бавили психолошким аспектима неплодности и вантелесне оплодње (*Лична искуства неплодности и вантелесне оплодње*). Они указују на бројне последице по лични идентитет и партнерски однос особа које се суочавају са неплодношћу, а посебно на измену свакодневице и животних планова жена које кроз поступке вантелесне оплодње. Усмеравањем на литературу која неплодност и њено лечење разматра као психолошку кризу, кандидаткиња скреће пажњу на специфичности емоционалних реакција и превладавања негативних емоција током лечења. Посебно поглавље посвећено је ранијим истраживањима исхода поступка, било позитивног или негативног, те специфичности ношења са губитком током лечења неплодности или пак посебног статуса који трудноћа након вантелесне оплодње има за жене (*Завршетак поступка – трудноће и побачаји*). Последње поглавље прегледа литературе усмерено је на карактеристичке непосредног друштвеног окружења жена у вантелесној оплодњи, што укључује партнерски однос, али и заједнице које окупљају особе са истим проблемима, као и домете психолошке подршке *(Друштвено окружење жена у вантелесној оплодњи).*

Своје истраживање кандидаткиња затим позиционира међу ранија истраживања женских искустава у оквиру психологије и антропологије, и то сличних репродуктивних искустава какав је порођај *(Теоријско позиционирање*). Даље, препознаје значај здравствене психологије у анализи емоционалних реакција и превладавања негативних емоција. Теоријско позиционирање кандидаткиња завршава критичким освртом на биомедицинске технологије, њихову доступност и последице које имају на идентитет, тело и свакодневницу жена. На крају теоријског увода, на основу датог прегледа литературе и разматрања значајних теоријских традиција у области, образложен је циљ емпиријске студије која заузима централно место у дисертацији.

Наредно поглавље даје детаљан увид у методолошке аспекте спроведеног емпиријског истраживања. У истраживању је учествовало двадесет жена које су тренутно у поступку вантелесне оплодње или које су у свом непосредном искуству имале поступак вантелесне оплодње за добијање првог детета. Као технику прикупљања података кандидаткиња наводи полуструктурисане интервјуе чије агенде прилаже уз дисертацију. Број одржаних интервјуа са сваком од учесница се разликовао у зависности од фазе у поступку вантелесне оплодње у коме се налазила у тренутку регрутације. Искуства десет учесница пропраћена су од почетка поступка, до његовог исхода, и оне су интервјуисане између два и четири пута (у случају да су се суочиле са више прекретница у искуству вантелесне оплодње, током којих су контактиране). Преосталих десет учесница интервјуисано је једном, јер услед здравствених и других препрека нису улазиле у нове поступке. Као аналитички оквир, кандидаткиња се ослања на принципе интерпретативне феноменолошке анализе, уз посебан осврт на шири социокултурни контекст и непосредне друштвене околности учесница. Методолошко поглавље завршава рефлексивним освртом на сопствену психолошку, социјалну и истраживачку позицију којом приступа истраживању.

Најобимнији део дисертација у коме је изложена анализа и интерпретација података организован је у пет поглавља. Прво од њих, *Психолошки и социјални контекст жена у вантелесној оплодњи,* бави се специфичним социјалним позицијама учесница, њиховом актуелном животном фазом у којој се проширење породице види као развојни задатак, и са тим повезаним промишљањима личног идентитета и партнерског односа, као и саме неплодности и њених узрока. Кандидаткиња истиче комплексност животне фазе коју одликује мноштво животних промена, уз које се паралелно жене суочавају са неплодношћу и са медицинским контекстом на који су усмерене како би решиле проблем са којим се суочавају.

У поглављу *Живљено искуство вантелесне оплодње* кандидаткиња анализира карактеристике поступка и карактеристике локалног медицинског контекста који окупирају свакодневницу жена и смањују њихове капацитете да се носе са другим животним околностима. Посебну пажњу посвећује телу и телесним аспектима искуства, непријатностима и болу током вантелесне оплодње, али и потенцијалној животној угрожености жена. Истиче тешкоће жена да у оквиру медицинског контекста добију правовремену и прецизну реакцију на своје тегобе. Карактеристике поступка обликују и емоционалне реакције жена, односно воде цикличном смењивању позитивних емоција и ентузијазма са разочарањем, бригом и страхом. Кандидаткиња анализира дуго трајање процеса, његов неизвестан завршетак, као и бриге које се преносе чак и на потенцијалне трудноће након вантелесне оплодње. Губици у вантелесној оплодњи су многобројни и специфични за поступак (неочекивани, нису увек материјализовани, могу доћи у било којој фази искуства...), и њиховој анализи посвећен је последњи део овог поглавља.

Кандидаткиња истиче да у психолошки, социјално и телесно захтевном и изазовном поступку жене ипак проналазе просторе да преузму активну улогу – како у медицинском контексту који регулише одвијање вантелесне оплодње, тако и у превладавању својих негативних емоција. Ово је анализирано у поглављу *Улога жене у навигирању кроз искуство вантелесне оплодње.* Иако не могу да утичу на исход самог поступка директно, од одлуке да уђу у лечење, до ношења са губитком, жене на различите начине узимају контролу над својим искуством.

У поглављу *Улога друштвеног окружења у искуству вантелесне оплодње* кандидаткиња анализира поступке блиских и особа из ширег окружења који олакшавају или отежавају искуство проласка кроз вантелесну оплодњу. Посебан значај има партнер и његова емоционална доступност, те квалитет партнерског односа. Међу значајним улогама других особа истиче се пружање логистичке подршке, као и валидирање искуства кроз које жена пролази и осетљивост на њене специфичне потребе.

Последње поглавље у излагању налаза студије посвећено је анализи медицинског контекста у којем се вантелесна оплодња одвија. Кандидаткиња осветљава карактеристике лекара и установа који отежавају пролазак кроз ово искуство, на пример, оптерећеност бројем пацијенткиња и дехуманизујућ третман жена. Поглавље се завршава анализом односа који се формира са лекарима, у коме поверење и стручност имају централну улогу, као и указивањем на значај који има адекватно информисање жена током поступка.

Дискусију налаза кандидаткиња организује око три теме које омогућавају повезивање богатих налаза изложених у претходном делу рада: комплексан однос између природног и технолошког у репрезентацијама вантелесне оплодње и самој процедури; губитак контроле који је често неизбежна последица преплављујућих карактеристика поступка вантелесне оплодње; и различите путање проласка кроз вантелесну оплодњу које подразумевају различите обрасце овог искуства – од релативно брзог позитивног исхода до лечења испуњеног губицима без јасног завршетка. Дискусија се завршава практичним импликацијама истраживања, пре свега релевантним за однос према женама у партнерском, породичном и медицинском контексту, али и ширим импликацијама за третман неплодности и статус вантелесне оплодње у друштву.

Закључак дисертације посвећен је разматрању како научних доприноса, тако и ограничења студије. Иако кандидаткиња препознаје да су негативна искуства услед пристрасности у узорковању могла бити пренаглашена, указано је на то да студија пружа детаљан и обухватан увид у искуства вантелесне оплодње, и то из перспективе жена, уз озбиљно разматрање савременог друштвеног контекста и растуће популарности биомедицинских технологија.

**Научни и практични допринос истраживања**

Вантелесна оплодња постала је широко прихваћено и релативни лако доступно решење за проблем неплодности у нашој земљи, на шта нам указују државне политике финансирања и растући број вантелесних оплодњи из године у годину. То нам даље указује на релативно велики број жена које пролазе кроз ово искуство у локалном контексту, и то једном или више пута. Анализирана дисертација се, дакле, бави изузетно релевантном и актуелном темом која је у нашој средини ретко била у истраживачком фокусу. Кандидаткиња својим аналитичким приступом (дубински, квалитативан) и детаљном анализом социокултурних околности (мандат материнства, приоритет биолошког родитељства, репродуктивне политике) износи нове и за праксу значајне податке, у недовољно истраженом пољу неплодности, вантелесне оплодње и личних искустава жена, посебно у локалном окружењу.

Ова студија указала је и на карактеристике ширег друштвеног контекста и статус који вантелесна оплодња и неплодност имају у њему. Њен допринос превазилази навођење ових карактеристика, будући да се у студији лична искуства анализирају управо у светлу друштвеног контекста који се критички разматра. Поред тога, детаљно су анализирани медицински и институционални аспекти – полазећи од личних искустава жена, али узимајући у обзир и објективне материјалне услове медицинских установа и карактеристике биомедицинских поступака. Разни аспекти овог контекста разматрани су као потенцијални фактори у обликовању искуства (присуство партнера на клиникама за вантелесну оплодњу, оптерећеност клиника бројем пацијената, доступност лекара итд.). Дакле, теми је приступљено на један контекстуализован и нередукционистички начин.

Суочавање са неплодношћу је притом додатно развојно контекстуализовано, тј. препознато као неодвојиво од изазова једне специфичне животне фазе која са собом носи како идентитетска, тако и партнерска преиспитивања. Детаљно су анализиране емоционалне реакције жена, процеси одлучивања, као и њихова улога у ношењу са изазовним аспектима искуства – уз подршку блиског друштвеног окружења, или недостатак исте. Додатни допринос ове студије је детаљно разматрање вантелесне оплодње као отеловљеног искуства, те анализа телесних непријатности, бола и одговорности која се (женском) телу приписује. Другим речима, у студији је представљена дубинска анализа психолошких, социјалних, логистичких и телесних аспеката вантелесне оплодње из перспективе жена које кроз њу пролазе. Овако обухватан емпиријски приступ је заправо и пионирски пројекат ове врсте у нашој земљи.

Дакле, ова докторска дисертација поред фокуса на психолошке аспекте вантелесне оплодње детаљно разматра и структуре и политике које обликују искуства жена, и то са критичким освртом на њихову потенцијалну опресивност и штетност по здравље и благостање жена. Тако, паралелно са емпатичним интерпретацијама живљеног искуства жена, кандидаткиња нуди озбиљну критичку анализу процедура и пракси којима су оне подвргнуте. Ово води значајним практичним импликацијама по начин на који су жене које се суочавају са неплодношћу третиране у различитим контекстима – од медицинских институција, преко блиских односа, па до ширег друштвеног окружења тј. репрезентација, норми и политика које регулишу питања женске репродукције и проблема који се у тој области јављају. Другим речима, импликације ове студије не тичу се „само“ односа према женама и мера подршке. Оне се тичу друштвеног статуса биолошког родитељства, неплодности и вантелесне оплодње, те пута којим здравствене политике могу ићи у циљу центрирања на потребе жена/пацијенткиња.

**Закључак**

На основу детаљне анализе докторске дисертације Милице Скочајић „Вантелесна оплодња из перспективе жена – лични доживљаји у оквиру друштвених значења“ Комисија закључује да је кандидаткиња убедљиво демонстрирала и теоријске и методолошке компетенције приликом концептуализације психолошки изузетно релевантне, а занемарене теме, као и њеног емпиријског истраживања. Докторска дисертација Милице Скочајић представља оригинално и самостално научно дело које на обухватан, систематичан и емпиријски утемељен начин истражује лично и друштвено релевантну тему женског искуства суочавања са неплодношћу и проласка кроз вантелесну оплодњу, и то узимајући у обзир специфичности локалног контекста – од политика репродукције и доминантних норми и репрезентација, па до конкретних аспеката медицинског и институционалног окружења.

Имајући у виду све напред речено, Комисија предлаже Наставно-научном већу Филозофског факултета Универзитета у Београду и Већу научних области Универзитета у Београду да прихвате позитивну оцену дисертације и одобре кандидаткињи Милици Скочајић да јавно брани своју докторску дисертацију под називом „**Вантелесна оплодња из перспективе жена – лични доживљаји у оквиру друштвених значења“**.

У Београду, 29. септембра 2025. године

Чланице комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Биљана Станковић, ванредна професорка (менторка)

Филозофски факултет. Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Тамара Џамоња Игњатовић, редовна професорка

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Тамара Кликовац, редовна професорка

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Нада Маћиг Секулић, редовна професорка

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Љиљана Пантовић, научна сарадница

Институт за Филозофију и друштвену теорију, Универзитет у Београду